ཅད་གཉིས་ཙམ་བློ་ལ་བཟུང་བ་སོགས་ཀྱིས་སྒྲིབ་པའི་ཁམས་མྱུར་དུ་ཟད་པ་དང་།  སངས་རྒྱས་དང་( ༤༨ )མྱུར་དུ་མཇལ་ཞིང་།  སྤངས་རྟོགས་ཀྱི་བྱང་ཆུབ་ཆེན་པོ་ཐོབ་པར་གསུངས།  ཚིག་ཙམ་ཐོས་ཞེས་བྱ་བ་ཡང་ཚིག་སྤྱི་ཙམ་ཐོས་པ་ལ་མི་ཟེར་གྱི།  ཚིག་གི་དོན་ལ་ངེས་ཤེས་མ་རྙེད་ཀྱང་ཚིག་གི་ཐོབ་ཚུལ་གྱི་དོན་འདི་ལྟར་ཡིན་སྙམ་དུ་ཚིག་དོན་གཉིས་ཀ་ཚིག་ཙམ་གྱིས་ཐོས་པ་ལ་ཟེར་དགོས་ཏེ་དོན་མ་གོ་ན་ཚིག་གི་དོན་ལམ་དང་འབྲས་བུའི་རྣམ་དབྱེ་མ་གོ་བས་མོས་པ་སྐྱེ་དོན་མེད་པས་སོ།  ། མོས་པ་ནི་ཡིད་ཆེས་པའི་དོན་ཡིན་གྱི་འོན་ཀྱང་ཡིད་ཆེས་པ་ལ་ཚད་མས་དྲངས་པའི་ཡིད་ཆེས་དང་།  ཡིད་དཔྱོད་ཙམ་གྱི་ཡིད་ཆེས་གཉིས་ཡོང་བས་ཡིད་དཔྱོད་ཙམ་གྱི་ཡིད་ཆེས་རྙེད་ཀྱང་ཆོག་པ་འདྲའོ།  ། བླ་མ་དམ་པ་འགའ་ཞིག་ནས་དཀོན་མཆོག་གསུམ་ལ་ཚད་མས་དྲངས་པའི་ངེས་པ་མ་རྙེད་ན་སྐྱབས་འགྲོ་ལ་སོགས་པ་བྱས་ཀྱང་དགེ་བ་ཐན་ཐུན་ལས་མི་ཡོང་གསུང་བ་སྣང་ཡང་དགོངས་གཞི་དགོས་པ་ཡིན་གྱི།  དགེ་བའི་བཤེས་གཉེན་པོ་ཏོ་པ་ལ་སོགས་པས་རེ་ཞིག་དཀོན་མཆོག་བདེན་གྲུབ་ཏུ་ལྟ་བ་ལས་མེད་ཀྱང་།  སྐྱབས་གསུམ་གྱི་ཡོན་ཏན་ཡང་ཡང་བསམས་ལ་དད་པ་སྐྱེ་བའི་ཐབས་བྱ་ཞེས་གསུངས་པ་ངེད་རང་རྣམས་ཀྱིས་གོ་དགོས་པ་ཡོད།  དེ་ལྟར་ན་ཆོས་ཐོས་པ་དང་ཐོས་ནས་དད་ཅིང་མོས་པ་ཙམ་དང་།  ཁྱད་པར་དུ་ཐེག་པ་ཆེན་པོའི་ཆོས་ཐོས་པ་དང་།  དེའི་དོན་སྤྱི་ཡིད་ལ་འཆར་ནས་དད་ཅིང་མོས་པ་ཙམ་ལ་ཕན་ཡོན་ཚད་མེད་པ་གསུངས་ཏེ།  ཟུང་གི་མདོ་ལས།  གང་ལ་ལ་ཐེག་པ་ཆེན་པོ་ལ་དད་པ་བསྐྱེད་པ་དེ་བསྐལ་པ་སྟོང་དུ་ལོག་པར་ལྟུང་བར་འགྲོ་བར་མི་འགྱུར།  བསྐལ་པ་ཁྲི་ཉིས་སྟོང་དུ་བློ་ངན་པར་མི་འགྱུར།  བསྐལ་པ་ཁྲི་བརྒྱད་སྟོང་དུ་མཐའ་འཁོབ་ཏུ་སྐྱེ་བར་མི་འགྱུར།  བསྐལ་པ་ཉི་ཁྲིར་རབ་ཏུ་སྦྱིན་པ་ལ་དཔའ་བར་འགྱུར།  བསྐལ་པ་ཉི་ཁྲི་ལྔ་སྟོང་དུ་ལྷའི་འཇིག་རྟེན་དུ་སྐྱེ་བར་འགྱུར།  བསྐལ་པ་སུམ་ཁྲི་ལྔ་སྟོང་དུ་ཚངས་པར་སྤྱད་པ་སྤྱོད་པར་འགྱུར།  བསྐལ་པ་བཞི་ཁྲིར་ཁྱིམ་གྱི་གནས་ནས་འབྱུང་བར་འགྱུར།  བསྐལ་པ་ལྔ་ཁྲིར་ཆོས་འཛིན་པར་འགྱུར།  བསྐལ་པ་དྲུག་ཁྲི་ལྔ་སྟོང་དུ་འཆི་བ་རྗེས་སུ་དྲན་པ་སྒོམ་པར་འགྱུར།  དེ་ལ་སྡིག་པའི་ལས་ཅུང་ཟད་ཀྱང་འབྱུང་བར་མི་འགྱུར།  ནམ་དུ་ཡང་བདུད་ཀྱིས་གླགས་རྙེད་པར་མི་འགྱུར།  ཞེས་གསུངས་སོ།  ། དེ་བཞིན་དུ་ཐེག་པ་ཆེན་པོའི་ཆོས་ཚིགས་སུ་བཅད་པ་གཅིག་ཙམ་བློ་ལ་བཟུང་བའི་ཕན་ཡོན་ཡང་མདོ་སྡེ་ལས།  སངས་རྒྱས་སྤྱན་གྱིས་ཕྱོགས་བཅུ་ཡི།  ། ཞིང་རྣམས་ཇི་སྙེད་ངས་མཐོང་བ།  ། དེ་ཀུན་རིན་ཆེན་གང་བྱས་ཏེ།  ། མི་གང་སྦྱིན་པ་བྱས་པ་བས།  ། གང་ཞིག་འཇིག་རྟེན་མགོན་པོའི་ཆོས།  ། སྙིང་ནས་ཡོངས་སུ་འཛིན་བྱེད་པ།  ། དེ་བས་མི་དེའི་བསོད་ནམས་ནི།  ། ཤིན་ཏུ་མང་དུ་འཕེལ་བར་འགྱུར།  ། ཞེས་གསུངས་པ་ལྟར་ཏེ་སངས་རྒྱས་ཀྱི་སྤྱན་གྱིས་མི་གཟིགས་པའི་ཞིང་ཁམས་ནི་མེད་ཅིང་།  ཞིང་ཁམས་དེ་དག་ཐམས་ཅད་རིན་པོ་ཆེ་སྣ་ཚོགས་པ་ཤ་སྟག་གིས་བཀང་སྟེ་སངས་རྒྱས་རྣམས་ལ་ཕུལ་བ་བས།  ། སངས་རྒྱས་ཀྱི་གསུང་རབ་ཚིགས་བཅད་གཅིག་བློ་ལ་བཟུང་བ་བསོད་ནམས་ཆེ་བར་གསུངས་ཏེ།  དེ་ཡང་སྔར་བཤད་པ་ལྟར་ཚིག་སྤྱི་ཙམ་མ་ཡིན་པ་དོན་སྤྱི་ཡིད་ལ་འཆར་བ་ཞིག་ལ་གོ་དགོས་སམ་སྙམ།  ཕན་( ༤༩ )ཡོན་དེ་ལྟར་ཡོད་པ་ཡང་འཇིག་རྟེན་གྱི་ཟང་ཟིང་ནི་ཅི་ཙམ་འབྱོར་ན་ཡང་འཁོར་བའི་སྡུག་བསྔལ་མི་བཟད་པ་མྱོང་བའི་རྒྱུ་ཡིན་གྱི་ཆོས་ཚིགས་བཅད་གཅིག་གི་དོན་ཡིད་ལ་བྱེད་པ་ཡང་འཁོར་བ་ཟད་པའི་རྒྱུ་ཡིན་པས་སོ།  ། གཞན་ཡང་ཐོས་པ་ཙམ་གྱི་ཕན་ཡོན་མདོ་ལས།  སངས་རྒྱས་གངྒཱའི་ཀླུང་བཅུ་གཉིས་ཀྱི་བྱེ་མ་སྙེད་དག་ལ་བདེ་བའི་ཡོ་བྱད་ཐམས་ཅད་ཀྱིས་བསྙེན་བཀུར་བྱས་པ་ལྟར་གང་གིས་མདོའི་ཆོས་ཀྱི་རྣམ་གྲངས་འདི་ཉན་པ་དེའི་བསོད་ནམས་ཀྱི་ཕུང་པོ་ཡང་དེ་བཞིན་དུ་ཤེས་པར་བྱའོ།  ། ཞེས་ཐོས་པ་ཙམ་གྱི་ཕན་ཡོན་དེ་ལྟར་གསུངས་སོ།  ། གཞན་ཡང་ཐེག་པ་ཆེན་པོའི་ཆོས་ཐོས་པ་དང་།  ཐོས་ནས་ཀྱང་མོས་པའི་ཕན་ཡོན་ཚད་མེད་པ་གསུངས་ཤིང་།  ཤེར་ཕྱིན་གྱི་མདོ་ལས།  ཤཱ་རིའི་བུས་གསོལ་པ།  བཅོམ་ལྡན་འདས་གང་ཤེས་རབ་ཀྱི་ཕ་རོལ་ཏུ་ཕྱིན་པ་བསྟན་པ་འདི་ཐོས་ནས་མོས་པའི་སེམས་ཅན་དེ་དག་བྱང་ཆུབ་ཏུ་ངེས་པར་འགྱུར་བ་ལགས་སོ།  ། བྱམས་པས་གསོལ་པ།  བཅོམ་ལྡན་འདས་གང་ཤེས་རབ་ཀྱི་ཕ་རོལ་ཏུ་ཕྱིན་པ་བསྟན་པ་འདི་ཐོས་ནས་མོས་པའི་བྱང་ཆུབ་སེམས་དཔའ་དེ་དག་ནི་བྱང་ཆུབ་ལ་ཉེ་བར་འགྱུར་བ་ལགས་སོ།  ། འཇམ་དཔལ་གྱིས་གསོལ་པ།  བཅོམ་ལྡན་འདས་གང་ཤེས་རབ་ཀྱི་ཕ་རོལ་ཏུ་ཕྱིན་པ་བསྟན་པ་འདི་ཐོས་ནས་མོས་པའི་བྱང་ཆུབ་སེམས་དཔའ་དེ་དག་ནི་སངས་རྒྱས་ཉིད་དུ་བལྟ་བར་བགྱིའོ།  ། ཞེས་སྔ་མ་སྔ་མས་ཕན་ཡོན་གསུངས་པ་དེ་དག་ལས་ཀྱང་ཕྱི་མ་ཕྱི་མས་ཕན་ཡོན་ལྷག་པར་ཆེ་བར་བཤད་དོ།  ། མདོ་ཀུན་ལས་བཏུས་པ་ལས།  ཆོས་ཟབ་མོ་ལ་མོས་པ་ནི་ལྟུང་བ་དང་འགྱོད་པ་ཐམས་ཅད་སེལ་བ་དང་།  ལས་ཀྱི་སྒྲིབ་པ་ཐམས་ཅད་དུ་མ་ལུས་པར་སྦྱོང་བར་འགྱུར་ཏེ་ཞེས་དེ་གཞིན་གཤེགས་པའི་མཛོད་ཀྱི་མདོ་དྲངས་ཏེ།  ཕ་རང་སངས་རྒྱས་ཡིན་པ་བསད་པ་དང་།  མ་དགྲ་བཅོམ་མ་ཡིན་པ་ལ་འདོད་ལོག་སྤྱོད་པ་དང་།  སངས་རྒྱས་ལ་སྐུར་པ་འདེབས་པའི་བརྫུན་དང་།  འཕགས་པའི་དགེ་འདུན་ལ་དབྱེན་བྱེད་པ་དང་།  འཕགས་པ་རྣམས་ལ་ངག་རྩུབ་པོ་སྨྲ་བ་དང་།  ཆོས་འདོད་པ་རྣམས་གཡེང་བའི་ངག་འཁྱལ་དང་།  མཚམས་མེད་ཤོམ་པའི་གནོད་སེམས་དང་།  ཡང་དག་པར་སོང་བ་དང་།  ཡང་དག་པར་ཞུགས་པའི་རྙེད་པ་འཕྲོག་པའི་བརྣབ་སེམས་དང་།  ཡོད་པ་ལ་སྐུར་པ་འདེབས་ཤིང་མེད་པ་ལ་སྒྲོ་འདོགས་པའི་ལྟ་བས་གཟིགས་པའི་ལོག་ལྟ་སྟེ་མི་དགེ་བ་བཅུ་ཆེན་པོ་སྤྱད་པ་ཡང་ཆོས་ཐམས་ཅད་ཐོག་མ་ནས་དག་པར་མངོན་པར་དད་པ་དང་།  དེ་ལྟར་མོས་པའི་སེམས་ཅན་དེ་ངན་སོང་དུ་མི་འགྲོ་བར་གསུངས།  དེ་ལྟར་མོས་པ་དེ་ལ་ལྟུང་བ་གང་ཡང་མེད་ཅིང་ལྟུང་བའི་གནས་མེད་དེ།  གནས་མ་ཡིན་ཞིང་སྐབས་མེད་དེ་ཞེས་གསུངས་སོ།  ། འཕགས་པ་མ་སྐྱེས་དགྲའི་མདོ་ལས་ཀྱང་།  བཅོམ་ལྡན་འདས་ཀྱིས་བཀའ་སྩལ་པ།  ཀུན་དགའ་བོ་ཁྱོད་ལ་བསྒོའོ།  ། ཁྱོད་ཀྱིས་ཁོང་དུ་ཆུད་པར་བྱའོ།  ། གལ་ཏེ་མཚམས་མེད་པ་བྱེད་པས་དམ་པའི་ཆོས་ཀྱི་རྣམ་གྲངས་འདི་ཐོས་ནས་འཇུག་ཅིང་མོས་ན་དེའི་ལས་དེ་ལས་ཀྱི་སྒྲིབ་པ་( ༥༠ )ཡིན་ནོ་ཞེས་ང་མི་སྨྲའོ།  ། ཞེས་གསུངས་སོ།  ། མདོ་ཀུན་བཏུས་ལས།  འདི་ནི་ཆོས་ཟབ་མོ་ལ་མོས་པའི་ཕན་ཡོན་མདོར་བརྗོད་པ་ཡིན་གྱི་རྒྱས་པར་ནི་ཐེག་པ་ཆེན་པོའི་མདོ་སྡེ་དེ་དང་དེ་དག་ལས་མཉན་པར་བྱའོ།  ། ཞེས་ཀྱང་གསུངས།  བསླབ་བཏུས་སུ།  རབ་ཏུ་ཞི་བ་རྣམ་པར་ངེས་པའི་ཆོ་འཕྲུལ་གྱི་མདོ་ལས་འབྱུང་བ་དྲངས་པ་ལས།  འཇམ་དཔལ་གང་གིས་གངྒཱའི་ཀླུང་གི་བྱེ་མ་སྙེད་ཀྱི་སངས་རྒྱས་རྣམས་ལས་སངས་རྒྱས་རེ་རེ་ལ་ཡང་གངྒཱའི་ཀླུང་གི་བྱེ་མ་སྙེད་ཀྱི་སངས་རྒྱས་ཀྱི་ཞིང་ནོར་བུ་རིན་པོ་ཆེ་དབང་གི་རྒྱལ་པོས་རབ་ཏུ་བཀང་སྟེ་དབུལ་བ་ཕུལ་ལ་དེ་ལྟར་དབུལ་བ་གངྒཱའི་ཀླུང་གི་བྱེ་མ་སྙེད་ཀྱི་བསྐལ་པར་ཕུལ་བ་བས།  འཇམ་དཔལ་བྱང་ཆུབ་སེམས་དཔའ་གཞན་གང་གིས་རྣམ་པ་འདི་ལྟ་བུའི་ཆོས་འདི་ཐོས་ནས་ཕྱོགས་གཅིག་ཏུ་སོང་སྟེ་འདི་ལྟར་སེམས་ཀྱིས་མངོན་པར་རྟོག་ཅིང་འདི་ལྟ་བུའི་ཆོས་ལ་བསླབ་པར་བྱའོ་ཞེས་སློབ་པར་འདོད་ན་དེས་མ་བསླབས་སུ་ཟིན་ཀྱང་བསོད་ནམས་ཆེས་མང་དུ་བསྐྱེད་དེ་བྱང་ཆུབ་སེམས་དཔའ་ནོར་བུ་རིན་པོ་ཆེན་དབང་གི་རྒྱལ་པོ་སྦྱིན་པའི་བསོད་ནམས་ནི་དེ་ལྟར་མ་ཡིན་ནོ།  ། ཞེས་སངས་རྒྱས་དཔག་ཏུ་མེད་པ་ལ་སངས་རྒྱས་ཀྱི་ཞིང་ཁམས་ནོར་བུ་རིན་པོ་ཆེས་བཀང་སྟེ་བསྐལ་པའི་བར་དུ་ཕུལ་བ་བས་ཐེག་པ་ཆེན་པོའི་ཆོས་ལ་དད་པས་ཀུན་ནས་བསླངས་ཏེ་སློབ་འདོད་ཙམ་སྐྱེས་པ་བསོད་ནམས་ཆེ་གསུངས།  མདོ་སྡེ་དཀོན་མཆོག་ཏ་ལ་ལའི་གཟུངས་ལས་ཀྱང་།  ལ་ལས་ཞིང་བཅུའི་རྡུལ་སྙེད་སེམས་ཅན་ལ།  ། བདེ་བ་ཀུན་གྱིས་བསྐལ་པར་བསྙེན་བཀུར་ཀྱང་།  ། ཆོས་འདིར་དད་པའི་བསོད་ནམས་ཅི་འདྲ་བ།  ། བསོད་ནམས་ཁྱད་པར་དེ་འདྲ་དེ་ལ་མེད།  ། ཅེས་ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་ཀྱི་རྡུལ་གྲངས་དང་མཉམ་པའི་སེམས་ཅན་ལ་བསྐལ་པ་མང་པོའི་བར་དུ་བདེ་བ་ཀུན་གྱིས་བསྙེན་བཀུར་བྱས་པ་བས་ཐེག་པ་ཆེན་པོའི་ཆོས་ལ་དད་པ་ཙམ་བསྐྱེད་པ་བསོད་ནམས་ཆེ་བར་གསུངས།  བཟང་པོ་སྤྱོད་པའི་མདོ་ལས་ཀྱང་།  གང་གིས་ཕྱོགས་བཅུའི་ཞིང་རྣམས་མཐའ་ཡས་པ།  ། རིན་ཆེན་བརྒྱན་ཏེ་རྒྱལ་བ་རྣམས་ལ་ཕུལ།  ། ལྷ་དང་མི་ཡི་བདེ་བའི་མཆོག་རྣམས་ཀྱང་།  ། ཞིང་གི་རྡུལ་སྙེད་བསྐལ་པར་ཕུལ་བ་བས།  ། གང་གིས་བསྔོ་བའི་རྒྱལ་པོ་འདི་ཐོས་ནས།  ། བྱང་ཆུབ་མཆོག་གི་རྗེས་སུ་རབ་མོས་ཤིང་།  ། ལན་གཅིག་ཙམ་ཡང་དད་པ་བསྐྱེད་པ་ནི།  ། བསོད་ནམས་དམ་པའི་མཆོག་ཏུ་འདི་འགྱུར་རོ།  ། ཞེས་གསུངས་པ་གོང་དང་དོན་འདྲ།  དེས་ན་ཐེག་པ་ཆེན་པོའི་ཆོས་ལ་ཉན་བསམ་སྒོམ་པའི་ཕན་ཡོན་ལ་ངེས་པ་བསྐྱེད་པའི་ཕྱིར།  ཐེག་པ་ཆེན་པོའི་ལམ་འབྲས་བུ་དང་བཅས་པའི་རྣམ་གཞག་སྔར་བཤད་པ་ལྟ་བུའི་ལམ་གྱི་འགྲོས་ཇི་ལྟར་ཡིན་པ་ངོ་ཤེས་པར་བྱས་ལ།  དེ་ངོས་བཟུང་བ་ན་དད་མོས་ཤུགས་ཀྱིས་སྐྱེ་སླ་ཞིང་དེ་ནས་ཆོས་ཉན་པ་དང་།  དད་པ་དང་།  མོས་པ་དང་།  འཛིན་པ་དང་།  འཆང་བ་སོགས་ཀྱི་ཕན་ཡོན་སྔར་བཤད་པ་རྣམས་དང་།  གཞན་ཡང་མདོ་སྡེ་ལས་ཇི་ལྟར་འབྱུང་བའི་ཐོས་པ་དང་།  བསམ་པ་དང་།  སྒོམ་པ་དང་།  འཆད་པ་དང་།  བཤད་སྒྲུབ་གཉིས་ཀྱི་སྒོ་ནས་འཛིན་པའི་ཕན་ཡོན་མདོ་སྡེ་ལས་རྒྱ་ཆེན་པོ་འབྱུང་བ་རྣམས་བལྟ་རྟོག་བྱེད་པའམ།  དེ་མིན་ཀྱང་མདོ་སྡེ་ཀུན་ལས་བཏུས་པ་སོགས་དང་།  མཁར་རྡོ་བཟོད་པ་རྒྱ་མཚོས་མདོ་སྡེ་ལས་འབྱུང་བ་འགའ་ཞིག་ལོགས་སུ་བཀོལ་ཏེ།  ( ༥༡ )ཟིན་བྲིས་སུ་མཛད་པ་བལྟ་རྟོག་བྱས་ཏེ་ཤེས་པར་བྱ་ལ།  དོན་བསྡུས་ཏེ་གདམས་པ་ལ།  དེ་ཡང་སྔར་མདོ་སྡེ་རྒྱན་ལས་འབྱུང་བའི།  རིགས་དང་ཆོས་ལ་མོས་པ་དང་།  ། ཞེས་སོགས་ཀྱི་ཐེག་པ་ཆེན་པོའི་ལམ་གྱི་འགྲོས་ལས་བརྩམས་ཏེ་མང་དུ་བཤད་པ་དེ་དག་གི་གནད་འགག་གམ་སྙིང་པོ་མདོར་བསྡུ་བ་བླ་མའི་མན་ངག་འདྲ་མིན་སྣ་ཚོགས་ཡོད་ཀྱང་མཆོག་ཏུ་གྱུར་པ་ཇོ་བོ་ཡབ་སྲས་ཀྱི་བཀའ་སྲོལ་ཆོས་ཀྱི་རྒྱལ་པོ་ཙོང་ཁ་པ་ཡབ་སྲས་བརྒྱུད་པ་དང་བཅས་པ་རྣམས་ཀྱིས་ཆེས་ཆེར་གསལ་བར་མཛད་པའི་སྐྱེས་བུ་གསུམ་གྱི་ལམ་གྱི་རིམ་པ་འདི་ཉིད་ཡིན་པས།  འདི་ཉིད་ལ་ཐོས་བསམ་སྒོམ་པ་གཙོ་བོར་བྱས་ཏེ་ཉམས་ལེན་སྙིང་པོར་བྱ་དགོས་པ་ཡིན་ལ།  འདི་ལ་ཡང་ཚིག་མང་ཉུང་སྣ་ཚོགས་ཡོད་ཀྱང་རང་གི་བློ་དང་འཚམ་པ་ཞིག་བློ་ལ་བཟུང་སྟེ་དེའི་དོན་བླ་མ་ལས་ཉན་པ་སོགས་བྱས་ན་ཕན་ཡོན་བསམ་གྱིས་མི་ཁྱབ་པ་འབྱུང་བ་ནི།  མྱ་ངན་ལས་འདས་པ་ཆེན་པོའི་མདོ་ལས།  གལ་ཏེ་སེམས་ཅན་གང་རྣ་ལམ་དུ་ལན་གཅིག་ཐོས་པ་ཙམ་གྱིས་ཕྱི་མའི་བསྐལ་པ་བདུན་གྱི་བར་དུ་ངན་སོང་དུ་མི་ལྟུང་ངོ་།  ། ཞེས་སྔར་ཐེག་པ་ཆེན་པོའི་མདོ་སྡེ་རེ་རེ་ཙམ་མམ་མདོ་སྡེ་རེ་རེའི་ཡང་ཚིགས་བཅད་རེ་རེ་ཙམ་ཐོས་པ་ལ་ཕན་ཡོན་རྒྱ་ཆེན་པོ་དེ་ལྟ་བུ་གསུངས་ན།  རྒྱལ་བའི་གསུང་རབ་ཐམས་ཅད་ཀྱི་སྙིང་པོ་མ་ཚང་བ་མེད་པ་ཕྱོགས་གཅིག་ཏུ་བསྡུས་པ་བྱང་ཆུབ་ལམ་རིམ་ལྟ་བུ་ལན་གཅིག་ཙམ་ཐོས་པའི་ཕན་ཡོན་དང་།  དེ་ལ་དད་ཅིང་མོས་པ་དང་།  དེའི་དོན་ལ་སློབ་འདོད་སྐྱེས་པའི་ཕན་ཡོན་ལ་ཚད་བཟུང་དུ་ག་ལ་ཡོད།  དོན་དེ་ལ་དགོངས་ནས་རྗེ་རིན་པོ་ཆེས་ཀྱང་།  གསུང་རབ་ཀུན་གྱི་སྙིང་པོ་བསྡུ་བསྡུ་བ།  ། ཚུལ་འདི་ཐུན་རེ་སྟོན་དང་ཉན་པས་ཀྱང་།  ། དམ་ཆོས་འཆད་དང་ཐོས་པའི་ཕན་ཡོན་སོགས།  ། རླབས་ཆེན་སྡུད་པར་ངེས་པས་དེ་དོན་བསམ།  ། ཞེས་གསུངས་ཏེ།  རླབས་ཆེན་ཞེས་བྱ་བ་ནི་སྔར་མདོ་སྡེ་ལས་གསུངས་པའི་རྒྱ་ཆེན་པོ་དེ་རྣམས་ལ་དགོངས།  དམ་པའི་ཆོས་སྤྱི་དང་ཁྱད་པར་དུ་ཐེག་པ་ཆེན་པོའི་ཆོས་ལ་ཕན་ཡོན་རྒྱ་ཆེན་པོ་དེ་ལྟར་དུ་ཡོད་པར་དགོངས་ནས་སྔོན་གྱི་སངས་རྒྱས་བྱང་སེམས་མང་པོའི་འཁྲུངས་རབས་སུ་ཡང་།  ཆོས་ཚིགས་བཅད་རེ་རེ་གཉིས་གཉིས་ཙམ་གྱི་ཕྱིར་དུ་ལུས་དང་སྲོག་དང་བུ་དང་ཆུང་མ་དང་།  ལོངས་སྤྱོད་དང་རྒྱལ་སྲིད་གཏོང་བར་མཛད་པ་སོགས་དཀའ་སྤྱད་དཔག་ཏུ་མེད་པ་མཛད་པ་རེད།  ཁོང་རྣམས་བསོད་ནམས་རྒྱ་ཆེན་པོ་དང་ཤེས་རབ་རྒྱ་ཆེན་པོའི་དབང་གིས་ཡིད་ཆེས་ཀྱི་དད་པ་དབང་མེད་དུ་སྐྱེ།  བདག་ཅག་རྣམས་བསོད་ནམས་ཆུང་ཞིང་ཤེས་རབ་ཆུང་བས་ཅི་ཙམ་བཤད་ཅི་ཙམ་ཉན་ཅི་ཙམ་ཁ་ནས་བཏོན་ཀྱང་སེམས་ལ་ནི་ཡིད་ཆེས་མི་སྐྱེ།  རྣམ་གྲངས་མང་པོ་ལ་དགའ་ཞིང་སེམས་དུལ་བ་སོགས་ཀྱི་ཕན་པ་ཤིན་ཏུ་འབྱུང་དཀའ་མོད།  དེ་བས་ན་སྔོན་དུས་བཟང་པོའི་གནས་སྐབས་སུ་རྒྱ་ཆེན་པོ་ཡུན་རིང་དུ་བྱས་པ་བས་ཀྱང་ད་ལྟ་དུས་ངན་པ་བསྟན་པ་འགྲིབ་པའི་མཐའ་ལ་སླེབས་པའི་ཚེ་དམ་པའི་ཆོས་སྣ་རེ་རེ་ཙམ་མམ་ཉིན་མཚན་རེ་རེ་ཙམ་བྱས་པ་ཡང་བསོད་ནམས་ཤིན་ཏུ་ཆེ་བར་གསུངས་པ་ལ་དཔགས་ནས་སེམས་བཟང་པོས་འབད་པར་བྱའོ།  ། བདག་ནི་སྔོན་བསགས་བསོད་ནམས་ཤིན་ཏུ་དམན།  ། ཆོས་ལ་སྦྱངས་པའི་ཤེས་རབ་ཤིན་ཏུ་དམན།  ། བླ་མའི་ཞལ་གདམས་ཐོས་པ་( ༥༢ )ཤིན་ཏུ་དམན།  ། འདི་ལྟར་བགྱིས་ལ་འགལ་འཁྲུལ་ཅི་མཆིས་གང་།  ། བླ་མ་རྒྱལ་བ་སྲས་དང་བཅས་རྣམས་དང་།  ། མཁས་དང་དམ་པའི་སྤྱན་སྔར་སྙིང་ནས་བཤགས།  ། ཐུགས་རྗེ་བདུད་རྩིའི་ཆུ་རྒྱུན་དམ་པ་ཡིས།  ། སྡིག་སྒྲིབ་ཉེས་པའི་ཚོགས་རྣམས་སྦྱོང་དུ་གསོལ།  ། གལ་ཏེ་རྒྱལ་བའི་བཀའ་དང་མཐུན་པ་ཡི།  ། རྣམ་དཀར་དགེ་ཚོགས་གངྒཱའི་ཆུ་རྒྱུན་རྣམས།  ། འགྲོ་འདིའི་ལེགས་སྤྱད་རྒྱ་མཚོ་ཆབས་ཅིག་ཏུ།  ། བླ་མེད་བྱང་ཆུབ་ཐོབ་པའི་རྒྱུ་རུ་བསྔོ།  ། བདག་ཅག་བློ་མིག་རྒྱ་ཁབ་ལྟར་འདྲ་ཡང་།  ། ཡུལ་དུས་མཐའ་འདིར་འདི་ལྟར་བགྱིས་པ་ལ།  ། མཆོག་གསུམ་རྒྱ་མཚོས་བྱིན་རླབས་དཔུང་བསྐྱེད་དེ།  ། ཐུབ་བསྟན་མི་ཉམས་འཕེལ་རྒྱས་རྒྱུར་གྱུར་ཅིག།
ཐེག་པ་ཆེན་པོའི་ཆོས་ཀྱི་ཕན་ཡོན་མདོ་ཙམ་བཤད་པ་ཞེས་བྱ་བ་གནས་བརྟན་མཆོད་ཁང་གི་དཀོར་གཉེར་དཀའ་བཅུ་བཟོད་པ་ཆོས་འཕེལ་ནས་ནན་ཏན་ཆེན་པོས་ཡང་ཡང་བསྐུལ་བ་ལས་ལམ་གྱི་གྲངས་དང་གོ་རིམ་སོགས་འདི་ལྟར་ཤེས་ན་སྐལ་བ་བཟང་སྙམ་ནས་བུ་སྟོན་ཆོས་འབྱུང་སོགས་བླ་མ་དམ་པའི་གསུང་རབ་རྣམས་ནས་མདོ་ཙམ་བཏུས་ཏེ་བདག་ལམ་བྲག་བླ་མས་གནས་བརྟན་མཆོད་ཁང་གི་བ་གམ་ཤར་ཐེག་མཆོག་བསྟན་རྒྱས་སུ་བགྱིས་པའི་